CELEX: 32007R0388
Language: el
Date: 2007-04-11
Title: Κανονισμός (ΕΚ) αριθ. 388/2007 της Επιτροπής, της 11ης Απριλίου 2007 , για τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών

12.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 97/3
            
         
      ΚΑΝΟΝΙΣΜΌΣ (ΕΚ) αριθ. 388/2007 ΤΗΣ ΕΠΙΤΡΟΠΉΣ
   
   της 11ης Απριλίου 2007
   για τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 46 παράγραφος 1,
   Εκτιμώντας τα ακόλουθα:
   
               (1)
            
            
               Το παράρτημα V παράγραφος A του κανονισμού (ΕΚ) αριθ. 1493/1999 προβλέπει στο σημείο 3 τη δυνατότητα παρέκκλισης από τη συνολική μέγιστη περιεκτικότητα σε θειώδη ανυδρίτη, εφόσον αυτό καθίσταται αναγκαίο λόγω των κλιματικών συνθηκών.
            
         
               (2)
            
            
               Ο κανονισμός (ΕΚ) αριθ. 1622/2000 της Επιτροπής (2) καθορίζει ορισμένες λεπτομέρειες εφαρμογής του κανονισμού (ΕΚ) αριθ. 1493/1999 όσον αφορά ιδίως τις συνολικές μέγιστες περιεκτικότητες των οίνων σε θειώδη ανυδρίτη. Ειδικότερα, σύμφωνα με το άρθρο 19 παράγραφος 4, το παράρτημα ΧΙΙα του εν λόγω κανονισμού περιλαμβάνει τον κατάλογο των περιπτώσεων στις οποίες τα κράτη μέλη, λόγω κλιματικών συνθηκών, μπορούν να επιτρέπουν την αύξηση κατά μέγιστο όριο 40 χιλιοστά του γραμμαρίου ανά λίτρο των συνολικών μέγιστων περιεκτικοτήτων σε θειώδη ανυδρίτη που είναι κατώτερες από 300 χιλιοστά του γραμμαρίου ανά λίτρο.
            
         
               (3)
            
            
               Με την επιστολή της 12ης Ιανουαρίου 2007, η γερμανική κυβέρνηση ζήτησε να της δοθεί η δυνατότητα να επιτρέπει, για τους οίνους της συγκομιδής 2006 που έχουν παραχθεί στο έδαφος των περιφερειών Βάδης-Βυρτεμβέργης, Βαυαρίας, Έσσης και Ρηνανίας-Παλατινάτου την αύξηση των συνολικών μέγιστων περιεκτικοτήτων σε θειώδη ανυδρίτη οι οποίες είναι κατώτερες από 300 χιλιοστά του γραμμαρίου ανά λίτρο, κατά μέγιστο όριο 40 χιλιοστών του γραμμαρίου ανά λίτρο λόγω εξαιρετικά δυσμενών κλιματικών συνθηκών. Κρίνεται σκόπιμο να δοθεί συνέχεια στο αίτημα αυτό.
            
         
               (4)
            
            
               Από τις επιστημονικές εκθέσεις οι οποίες διαβιβάστηκαν από τις αρμόδιες γερμανικές αρχές προκύπτει ότι οι ποσότητες σε θειώδη ανυδρίτη που είναι αναγκαίες για να εξασφαλιστεί η ορθή οινοποίηση και η καλή διατήρηση των οίνων ώστε να είναι κατάλληλοι για διάθεση στην αγορά πρέπει να αυξηθούν πέραν της κανονικής επιτρεπόμενης περιεκτικότητας. Το εν λόγω προσωρινό μέτρο αποτελεί τη μόνη διαθέσιμη επιλογή ώστε να μπορέσουν να χρησιμοποιηθούν τα σταφύλια που επηρεάστηκαν σοβαρά από τις δυσμενείς καιρικές συνθήκες για την παραγωγή οίνων κατάλληλων για διάθεση στην αγορά.
            
         
               (5)
            
            
               Ο κανονισμός (ΕΚ) αριθ. 1622/2000 πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΧΙΙα του κανονισμού (ΕΚ) αριθ. 1622/2000 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Απριλίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 179 της 14.7.1999, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (2)  ΕΕ L 194 της 31.7.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2030/2006 (ΕΕ L 414 της 30.12.2006, σ. 40).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ XΙΙα
            Αύξηση της συνολικής μέγιστης περιεκτικότητας σε θειώδη ανυδρίτη εφόσον αυτό καθίσταται αναγκαίο λόγω των κλιματικών συνθηκών
            (Άρθρο 19)
            
                         
                     
                     
                        Έτος
                     
                     
                        Κράτος μέλος
                     
                     
                        Αμπελουργική(ές) ζώνη(ες)
                     
                     
                        Οίνοι
                     
                  
                        1.
                     
                     
                        2000
                     
                     
                        Γερμανία
                     
                     
                        Όλες οι αμπελουργικές ζώνες του γερμανικού εδάφους
                     
                     
                        Όλοι οι οίνοι που προέρχονται από σταφύλια που συγκομίστηκαν κατά το 2000
                     
                  
                        2.
                     
                     
                        2006
                     
                     
                        Γερμανία
                     
                     
                        Οι αμπελουργικές ζώνες των περιφερειών Βάδης-Βυρτεμβέργης, Βαυαρίας, Έσσης και Ρηνανίας-Παλατινάτου
                     
                     
                        Όλοι οι οίνοι που προέρχονται από σταφύλια που συγκομίστηκαν κατά το 2006»